‘હવે તો તમે સત્યવ્રત ઉપરાંત અહિંસાવ્રત પણ ચૂક્યા.’ નાનાભાઈએ ઢીલા પડ્યા વગર કહ્યું ને આગળ ચલાવ્યું : ‘ઉચ્ચ વર્ગની હિંદુ સ્ત્રી, તેનો પતિ સંયમી રહેવા માગે છે ને ધર્મના માર્ગે જવા માગે છે એટલા માટે તેનાથી છૂટી થાય તો સમાજ તેને પીંખી ખાય. પતિને ધર્મપરાયણ ગણી પૂજે ને પત્નીને કામપરાયણ ગણી નિંદે. લોકનિંદાથી મોટો ભય બીજો કયો હોય ? ને જ્યાં ભય ત્યાં જ હિંસા. વળી તે કમને-અનિચ્છાએ તમારી પાછળ ઘસડાય તે પણ હિંસા જ. તેમાંથી તે હિસ્ટીરિયા વગેરેમાં સપડાય તે પણ હિંસા.’ ધીરે ધીરે ભાર આપતાં આપતાં નાનાભાઈએ કહ્યું.